**MADONAS NOVADA PAŠVALDĪBA**

Reģ. Nr. 90000054572

Saieta laukums 1, Madona, Madonas novads, LV-4801

 t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2025. gada 4. jūlijā Nr. 19**

(protokols Nr. 2, 17. p.)

**Par Madonas novada pašvaldības domes priekšsēdētāja, priekšsēdētāja vietnieku un domes deputātu atlīdzības noteikšanu**

 Saskaņā ar Pašvaldību likuma 10. panta pirmās daļas 14. punktu dome ir tiesīga izlemt ikvienu pašvaldības kompetences jautājumu, turklāt tikai domes kompetencē ir noteikt domes priekšsēdētāja atlīdzību, kā arī citus algotus amatus domē un atlīdzību par tiem.

Saskaņā ar Valsts un pašvaldību institūciju amatpersonu un darbinieku atlīdzības likuma 4. panta otro daļu amatpersonām (darbiniekiem) mēnešalgu, noapaļojot līdz pilniem *euro*, nosaka bāzes mēnešalgas apmēram, piemērojot attiecīgu koeficientu.

Pašvaldību likuma 5. panta otrā daļa paredz, ka iedzīvotāju skaitu nosaka atbilstoši aktuālajiem Fizisko personu reģistra datiem vēlēšanu dienā. 2025. gada 7. jūlijā Madonas novada pašvaldības administratīvajā teritorijā iedzīvotāju skaits pārsniedz 20 000.

Valsts un pašvaldību institūciju amatpersonu un darbinieku atlīdzības likuma 5. panta pirmā daļa paredz, ka Pašvaldības domes deputātu mēnešalga nedrīkst pārsniegt bāzes mēnešalgas apmēru, kam piemērots šāds koeficients:

1. novada domes priekšsēdētājam, ja attiecīgās pašvaldības administratīvajā teritorijā iedzīvotāju skaits pārsniedz 20 000, — līdz 5,2;
2. novada domes priekšsēdētāja vietniekam, ja attiecīgās pašvaldības administratīvajā teritorijā iedzīvotāju skaits pārsniedz 20 000, — līdz 4,0;
3. novada domes komitejas priekšsēdētājam — līdz 2,8;
4. novada domes komitejas priekšsēdētāja vietniekam — līdz 2,5;
5. novada domes deputātam, ja attiecīgās pašvaldības administratīvajā teritorijā iedzīvotāju skaits pārsniedz 20 000, — līdz 1,6.

Valsts un pašvaldību institūciju amatpersonu (darbinieku) atlīdzību veido darba samaksa, sociālās garantijas un atvaļinājumi, tāpēc līdz jauna Madonas novada pašvaldības institūciju amatpersonu un darbinieku atlīdzības nolikuma apstiprināšanai attiecībā uz Madonas novada pašvaldības domes priekšsēdētāju, tā vietniekiem un domes deputātiem piemērojami 28.10.2021. Madonas novada pašvaldības institūciju amatpersonu un darbinieku atlīdzības nolikuma noteikumi, cik tālu tie ir saskaņā ar šajā lēmumā noteikto.

Pamatojoties uz Pašvaldību likuma 10. panta pirmās daļas 14. punktu, Valsts un pašvaldību institūciju amatpersonu un darbinieku atlīdzības likuma 5. panta pirmo daļu, **atklāti balsojot: PAR – 18** (Agris Lungevičs, Aigars Šķēls, Guntis Klikučs, Sandis Kalniņš, Gunārs Ikaunieks, Valda Kļaviņa, Rūdolfs Medenis, Gatis Teilis, Aivis Mitenieks, Māris Justs, Dace Ozoliņa, Andris Dombrovskis, Jānis Erels, Artūrs Čačka, Egils Bērziņš, Zigfrīds Gora, Aivis Masaļskis, Artūrs Grandāns), **PRET – NAV, ATTURAS – NAV,** Madonas novada pašvaldības dome **NOLEMJ:**

1. Ar 2025. gada 1. jūliju noteikt Madonas novada pašvaldības domes (turpmāk – Dome):
	1. Domes priekšsēdētāja mēnešalgas aprēķināšanas koeficientu – 3,4 un mēnešalgu noapaļot līdz pilniem *euro.*
	2. Domes priekšsēdētāja vietnieka mēnešalgas aprēķināšanas koeficientu – 3,0 un mēnešalgu noapaļot līdz pilniem *euro,* nosakot, ka:
		1. Domes priekšsēdētāja vietnieks izglītības, uzņēmējdarbības un civilās aizsardzības jautājumos amata pienākumus veic 40 stundas nedēļā;
		2. Domes priekšsēdētāja vietnieks sociālajā, veselības un kultūras jautājumos amata pienākumus veic 40 stundas nedēļā;
		3. Domes priekšsēdētāja vietnieks attīstības, teritorijas pārvaldības un komunālās saimniecības jautājumos amata pienākumus veic 30 stundas nedēļā.
	3. Attīstības komitejas priekšsēdētāja mēnešalgas aprēķināšanas koeficientu – 1,9, nosakot, ka Attīstības komitejas priekšsēdētājs amata pienākumus veic 40 stundas mēnesī.
	4. komitejas priekšsēdētāja mēnešalgas aprēķināšanas koeficientu – 1,9.
	5. komitejas priekšsēdētāja vietnieka mēnešalgas aprēķināšanas koeficientu – 1,5.
	6. deputāta mēnešalgas aprēķināšanas koeficientu – 1,4.
2. Domes priekšsēdētājs un Domes priekšsēdētāja vietnieki par darbu pašvaldības domes, komiteju, komisiju un darba grupu sēdēs un gatavošanos tām atsevišķu darba samaksu nesaņem, jo samaksa par minēto darbu ir ietverta mēnešalgā, izņemot gadījumu, ja domes priekšsēdētāja vietnieks veic arī Attīstības komitejas priekšsēdētāja pienākumus, par kuru veikšanu ir noteikta mēnešalga 1.3. punktā. Šādā gadījumā tiek nodrošināta domes priekšsēdētāja vietnieka un Attīstības komitejas priekšsēdētāja amata pienākumu veikšanas darba laika uzskaite, aprēķinot mēnešalgu lēmuma 1.2. punktā un 1.3. punktā noteiktajā kārtībā.
3. Domes deputāts, kurš neieņem algotu darbu domē, par normatīvajos aktos, kas reglamentē pašvaldības domes deputāta darbu, noteiktiem pienākumiem kā domes, komiteju, komisiju, darba grupu sēžu materiālu izskatīšana, gatavošanās sēdēm, dalība sēdes saņem mēnešalgu par stundu skaitu, kuras uzskaita un iesniedz Madonas novada pašvaldības iestādes “Madonas novada Centrālā administrācija” Lietvedības nodaļa ne vēlāk kā mēneša pēdējā darba dienā Juridiskajai un personāla nodaļai. Stundu skaitu Lietvedības nodaļa uzskaita, ņemot vērā sēžu norises ilgumu – stundu skaitu, papildus uzskaitot identisku stundu skaitu par gatavošanos sēdēm.
4. Domes deputāts, kurš neieņem algotu darbu domē, par normatīvajos aktos, kas reglamentē pašvaldības domes deputāta darbu, noteikto pienākumu kā tikšanos ar iedzīvotājiem pieņemšanas laikos, deputāta kompetencē esošo jautājumu risināšanu pašvaldības iestādēs (ar pašvaldības darbiniekiem), pasākumu, iestāžu, organizāciju, komersantu, fizisku personu apmeklēšanu, pārstāvot pašvaldību kā pašvaldības domes deputāts, veikšanu, izņemot šī lēmuma 3. punktā norādīto pienākumu veikšanai, var saņemt mēnešalgu par stundu skaitu, kas mēnesī nepārsniedz:
	1. 55 stundas, ja deputāts ir pastāvīgās komitejas priekšsēdētājs;
	2. 52 stundas, ja deputāts ir pastāvīgās komitejas priekšsēdētāja vietnieks;
	3. 50 stundas, ja deputāts nav pastāvīgās komitejas priekšsēdētājs vai tā vietnieks.
5. Domes deputāts, kurš neieņem algotu darbu domē, ne vēlāk kā mēneša pēdējā darba dienā Madonas novada pašvaldības iestādes “Madonas novada Centrālā administrācija” Juridiskajai un personāla nodaļai vai Lietvedības nodaļai iesniedz parakstītu vai elektroniski parakstītu darba laika uzskaites tabeli par šī lēmuma 4. punktā norādīto pienākumu izpildi.
6. Līdz jauna Madonas novada pašvaldības institūciju amatpersonu un darbinieku atlīdzības nolikuma apstiprināšanai attiecībā uz:
	1. Domes priekšsēdētāja un tā vietnieku darba samaksu, sociālajām garantijām un atvaļinājumiem piemērojams Madonas novada pašvaldības institūciju amatpersonu un darbinieku atlīdzības nolikuma, kas apstiprināts ar Madonas novada pašvaldības domes 28.10.2021. lēmumu Nr. 391, 4.1., 4.2., 4.4., 4.6. – 4.15. punkta noteikumi, ievērojot šajā lēmumā norādīto.
	2. Domes deputātu, kuri neieņem algotu amatu pašvaldības domē, atlīdzību piemērojams Madonas novada pašvaldības institūciju amatpersonu un darbinieku atlīdzības nolikuma, kas apstiprināts ar Madonas novada pašvaldības domes 28.10.2021. lēmumu Nr. 391, 4.9., 5.8. – 5.11. punkta noteikumi, ievērojot šajā lēmumā norādīto.
7. Uzdot Madonas novada pašvaldības iestādes “Madonas novada Centrālā administrācija” Juridiskajai un personāla nodaļai, Finanšu nodaļai nodrošināt, ka:
	1. Domes priekšsēdētāja un domes priekšsēdētāja vietnieku mēnešalga tiek pārrēķināta uz katra gada 1. janvāri, iegūto mēnešalgu noapaļojot līdz pilniem *euro*;
	2. Domes deputātu, komitejas priekšsēdētāju un komitejas priekšsēdētāja vietnieku mēnešalga tiek pārrēķināta uz katra gada 1. janvāri, iegūstot stundas likmi, kuru noapaļo līdz diviem cipariem aiz komata.

 Domes priekšsēdētājs A. Lungevičs

*A. Lauva 26199545*